**Skýrsla sveitarstjóra**

Lögð fram á 74. fundi sveitarstjórnar Blönduósbæjar, fimmtudaginn 16. janúar 2020.

* **Ungmennaráð Blönduósbæjar**

Auglýst var 12. desember s.l., eftir tilnefningum í nýtt Ungmennaráð Blönduósbæjar, eftir samþykkt sveitarstjórnar í nóvember. Tilnefningar hafa verið að berast, á allra síðustu dögum, eftir nokkra eftirgangsemi, og því hægt að boða til fundar á næstunni.

* **ACW – Arctic Coast Way & Mannamót 2020**

Norðurstrandarleið, sem frumsýnd var af **MN** og kynnt í júní á síðasta ári, var kosin ein af 10 „*Best in Europe*“ nýjum áhugaverðum áfangastöðum, sem kynnt voru á árinu 2019. Þetta er þróunarverkefni MN sem hafði verið undirbúið í 3 ár og fer vel af stað. Á ársfundi verkefnissins í lok síðasta árs, kom fram m.a. að á Blönduósi er einn af 6 áhugaverðustu upplifunar-seglum „***HERO Experience***“ á leiðinni, en það er Brimslóð. *Rekstraraðili Upplýsingarmiðstöðvar ferðamála, tekur þátt í* ***Mannamót 2020****, í dag, en um er að ræða árlega kynningu Markaðsstofa landshlutanna, ásamt fyrirtækjum.*

* **Gamli bærinn – deiliskipulag – Verndarsvæði í byggð**

Deiliskipulag fyrir svæðið hefur verið í vinnslu, og hafa komið fyrstu drög til athugasemda SUU nefndar, og eftir þær eru næsta tillögur/drög að koma fyrir næsta fund nefndarinnar. Áætlað er að eftir yfirferð nefndarinnar verði boðað til annars íbúa/kynnningarfundar, í mars, áður en deiliskipulagið fer í lokavinnslu. Gert er ráð fyrir því að svör um mögulegt „*Verndarsvæði í byggð*“ muni liggja fyrir á næstu mánuðum. *Mikil tækifæri eru talin vera í því að hefja þennan bæjarhluta aftur til vegs og virðingar.*

* **Textílmiðstöð Íslands – þekkingarsetur á Blönduósi**

Að undirgenginni mikilli undirbúningsvinnu, á miðju síðasta ári, þá hefur Textílmiðstöð Íslands, ásamt Háskóla Íslands og Nýsköpunarmiðstöð Íslands, fengið samþykktan styrk frá HORIZION 2020, að upphæð um 100 milljónir króna á næstu 42 mánuðum. Alls eru 9 borgir í Evrópu, í verkefninu, sem felst í því að endurvekja/skapa eldri iðnaðarsvæði, með því að nýta húsnæði og þekkingu en endurvekja með nýsköpun. Blönduósbær verður í samstarfi við Amsterdam og Barcelona, vegna textíliðnaðar. Gert er ráð fyrir mótframlagi frá BMA/öðrum að upphæð 15. milljónir v/tækjakaupa. *Verkefnið er kynnt sem verkefni fyrir allt Norðurland vestra, og jafnvel líka allt Ísland.*

* **Persónuverndarmál og Jafnlaunavottun**

Sveitarfélögin í Húnavatnssýslum hafa verið að vinna að þessum málum saman, m.a. til þess að fá hagstæðari tilboð í vinnu fyrir sveitarfélögin saman. Blönduósbær hefur fengið 2-3 tilboð í vinnu fyrir sig, er varðar persónuverndarmálin, en Advania, sem fengið var til þess að vinna ákveðna grunnvinnu í þessum málum, skilaði verkefninu til baka, nú um s.l. áramót með endurgreiðslu, m.a. vegna mannabreytinga ofl.þ.h.. Jafnréttisstofa hefur verið upplýst um undirbúningsvinnu sveitarfélaganna, og verður veittur frestur á innleiðingunni, fram eftir árinu, enda vottunarstofur mjög uppteknar.

* **Málefni fatlaðs fólks - samstarf á Norðurlandi vestra**

Samningur sem verið hefur um málefnið rann út um síðustu áramót, og á tímabili var óvisssa um framhaldið. Nú hefur honum verið formlega framlengt í 3 mánuði, og á þeim tíma mun verða gerður nýr samningur/samkomulag um þennan málaflokk. Þá hefur Jöfnunarsjóður sveitarfélaga samþykkt að veita sérstöku fé til úttektar og endurskipulagningar á fjármögnun þessa samnings, en hann hefur oftar en ekki verið rekinn með halla, en sveitarfélagið Skagafjörður er leiðandi sveitarfélag með þessi mál.

* **Blönduósbær – Heilsueflandi samfélag**

Á síðastliðnu hausti, í tengslum við Heilsuviku, þá kom upp áhugi á að sveitarfélagið verði formlega „*Heilsueflandi samfélag*“ með viðurkenningu frá Landlæknisembættinu. Unnið hefur verið að undirbúningi en formlegt umsóknarferli hefst í næstu viku með heimsókn og kynningu til Landlæknis. Innleiðingin á að geta gengið hratt fyrir sig, en málið verður kynnt frekar á fundum byggðaráðs/MTÍ, og síðan staðfest af sveitarstjórn.

* **CLOUDFEST – gagnaver og frekari uppbygging – styrkja svæðið**

Sveitarstjóri mun sækja Cloudfest 2020, en á þessari sýningu mun Ísland verða með sem „*partner country*“ með aukinni þátttöku í dagskrá sýningar, og mögulega með aðkomu ráðherra, við opnun sýningar, eða annara fulltrúa frá íslensku atvinnulífi. Þá er stefnt að fundi sveitarstjóra með fulltrúum ETIX, í næstu viku, um stöðu mála nú og frekari uppbyggingu á árinu eða næstu árum. Einnig um þrýsting/samtal við stjórnvöld.

*Gert er ráð fyrir því að BMA, taki þátt í sýningarkostnaði, ofl. eins og áður hefur verið.*

* **Málefni flóttafólks – Nýbúar á Blönduósi**

Verkefnið hefur að mestu leyti gengið vel, og nú fer að líða að 12 mánaða uppgjöri. Gerð verður stöðuskýrsla um verkefnið, bæði fagleg og fjárhagsleg, þar sem m.a. verður farið fram á aukið fjármagn til ýmissa kostnaðarliða, en samningur er í 2 ár. Einnig verður endurskoðuð aðkomu verkefnisstjóra, túlks og Rauða kross Íslands.

* **Auglýst starf á skrifstofu – endurskoðuð verkaskipting - Skipurit !**

Katrin Sif, sagði starfi sínu lausu í lok desember, og óskaði eftir að losna fyrir nýtt starf um næstu mánaðarmót, eða með samkomulagi. Fullt samkomulag er um starfslokin. Elfa hefur óskað eftir flutningi í starf Katrínar, og því var auglýst starf launafulltrúa. Þessar breytingar verða notaðar til þess að endurskoða verkaskiptingu á skrifstofu, en hún ekki fullmótuð fyrr en búið er að ráða í starf launafulltrúa, auk annara starfa. Þá er hafin vinna við gerð starfslýsinga, og endurskoðun þeirra sem til hafa verið, auk þess að gerð verður tillaga um breytingar á starfsheitum, og ábyrgðarsviðum aðila. Fyrstu drög að breytingum voru kynntar á síðasta fundi byggðaráðs, *óformlega,* en verður unnið áfram á milli funda, og væntanlega kynnt á fundi sveitarstjórnar í febrúar 2020.

Þá hefur Bergþór Gunnarsson verið ráðin í þjónustumiðstöð Blönduósbæjar, og bar það svolítið brátt að í lok síðasta árs, en starf í þjónustumiðstöð hafði verið auglýst.

* **Sýslumaðurinn á Norðurlandi vestra – fundur með dómsmálaráðherra**

Í ljósi þess að núverandi Sýslumaður, mun láta af störfum í lok þessa árs, og fram hafa komið drög að frumvarpi, um breytingar á stjórnsýslu í héraði, þá mun undirritaður eiga fund með dómsmálaráðherra, um þessar yfirvofandi breytingar. Einnig verður rætt um mögulega styrkingu embættisins, meðal annars með auknum innheimtuverkefnum. Málin hafa áður verið reifuð með þingmönnum og ráðherrum. Fundurinn með ráðherra verður miðvikudaginn 22. janúar, n.k. í ráðuneyti dómsmála.

* **Störf sveitarstjóra..........................Önnur mál...........................**

Blönduósi 16. janúar 2020.

***Valdimar O Hermannsson***

Sveitarstjóri Blönduósbæjar